په اروپا کې تر ټولو زیات پناه غوښتونکي افغانان دي
د پناه غوښتونکو د لومړنۍ نړیوالې غونډې په درشل کې د ملگرو ملتونو د سازمان د مهاجرت ادارې د افغنستان د مهاجرینو او بېځایه شویو د ملاتړ غوښتنه کړې ده.
ددې ادارې ویاند بابر بلوچ، په ژنیو کې په یو خبري کنفرانس کې وویل چې د افغانستان اوسیدونکي اوسمهال په اروپا کې د پناه غوښتونکو تر ټولو ستر جمعیت دی چې په هیواد د امنیتي وضعیت د خرابۍ په وجه اروپا ته تللي دي. د ملگرو ملتونو د مهاجرت د ادارې د معلوماتو له مخې په مجموعي توگه ۴. ٦ میلیون افغانان له خپلو کورونو بیځایه شوي دي. پدغه شمیره کې له افغانستان بهر ٢. ٧ میلیونه رسمي مهاجرین او هم شاوخوا دوه میلیونه داخلي بیځایه شوي کسان شامل دي. ښاغلي بلوچ ویلي چې د افغانستان دولت داخلي بیځایه شویو ته د لازمو خدمتونو د وړاندې کولو لپاره او هم کوربه هیوادونه ددغو مهاجرینو د وضعیت د ښه والي لپاره زیاتو نړیوالو مرستو ته اړتیا لري. هغه وویل: "د رسمي شمیرو له مخې شاوخوا ۴٨ زره افغان مهاجر او بې سنده ماشومان د ایران په ښوونځیو کې زده کړې کوي... په پاکستان کې دولت او یو ان اچ سي آر د مهاجرینو د ملاتړ د زیاتیدو هڅه کوي...په افغانستان کې دننه د بیرته راستنیدونکو او بیځایه شویو کسانو د ملاتړ لپاره پروگرامونه روان دي...خو دغه په ځانته ځان ناشوني دي او د نړیوالې ټولنې زیاتو هڅو ته اړتیا ده". د هغو شمیرو له مخې چې ښاغلي بلوچ وړاندې کړې د افغانستان اکثر مهاجر او بیځایه شوي ځوانان دي. په ایران او پاکستان کې د موجودو مجموعي مهاجرو له جملې نه له څلورو څخه درې یې د ٢٥ کالو لاندې عمرونه لري. ښاغلي بلوچ وویل: "دغه ځوان مهاجرین د افغانستان راتلونکې جوړوي او د هیواد د پرمختگ لپاره د هغوی رول حیاتي دی – خو ددې لپاره چې دا ډول رول ولوبولی شي، ملاتړ ته اړتیا لري."